Чэмпіянат свету па снукеры 2018

**Чэмпіяна́т све́ту 2018** (, таксама вядомы як *Betfred World Snooker Championship 2018* — ад назвы спонсара) — прафесійны рэйтынгавы турнір па снукеры, які праходзіў з 21 красавіка па 7 мая 2018 года ў тэатры Крусібл, у Шэфілдзе, Англія. Найпрэстыжнейшае і найбуйнейшае па рэйтынгавых ачках і прызавых грошах снукернае спаборніцтва, а таксама трэцяе спаборніцтва Трайной кароны ў сезоне 2017/2018. Турнір стаў 84-м розыгрышам чэмпіянату свету, які быў заснаваны ў 1927 годзе, і 42-м сусветным першынствам, якое праходзіла у тэатры Крусібл. Кампанія Betfred у восьмы раз і ў чацвёрты раз запар стала спонсарам чэмпіянат свету.

## Турнір 
 — месца праведзення кваліфікацыі чэмпіянату.]]
Чэмпіянат свету 2018 года стаў 84-м чэмпіянатам свету па снукеры, які праходзіць штогод з 1927 года з перапынкамі з 1941 па 1945 гады і з 1958 па 1963 гады. Турнір з'яўляецца адным з трох турніраў Трайной снукернай кароны (разам з чэмпіянатам Вялікабрытаніі і Мастэрс), а таксама самым прэстыжным і самым высокааплатным з усіх снукерных спаборніцтваў. З самога заснавання чэмпіянат свету праходзіў у розных гарадах Англіі, а таксама на востраве Джэрсі (1957), у Паўднёва-Афрыканскай Рэспубліцы (1965) і ў Аўстраліі (1971, 1975). З 1977 года сусветнае першынства праходзіць на арэне тэатру Крусібл у Шэфілдзе. 

Чэмпіянат свету 2018 праходзіў пад эгідай сусветнай асацыяцыі прафесійнага більярда і снукера () і ўваходзіў у каляндар мэйн-тура, а таксама з'яўляўся 20-м і апошнім рэйтынгавым турнірам снукернага сезона 2017/2018.

Матчы асноўнай стадыі турніру (31 паядынак) гуляліся на двух сталах арэны тэатру Крусібл, а кваліфікацыя спаборніцтва праходзіла ў Англійскім інстытуце спорта у Шэфілдзе, Англія і скончылася за некалькі дзён да пачатку чэмпіянату свету.

## Прызавыя грошы 
Кампанія Betfred у восьмы раз і ў чацвёрты раз запар спансіравала чэмпіянат свету па снукеры. Прызавы фонд турніру ўзрос у параўнанні з мінулым годам на £218,000 і склаў £1,968,000 (найвышэйшы прызавы фонд снукернага турніру ў гісторыі снукера). Таксама на £50,000 больш у параўнанні з чэмпіянатам свету 2017 атрымаў пераможца турніру — £425,000, якія сталі новым рэкордным першым прызам асобнага турніру ў гісторыі снукера. Такім чынам, галоўны снукерны прыз упершыню перасягнуў адзнаку ў 400 тысяч фунтаў.

Згодна з грашовай рэйтынгавай сістэмай, якая прыняла статус афіцыйнай з сезона 2014/2015, прызавыя грошы сталі эквівалентнымі рэйтынгавым ачкам. Такім чынам, рэйтынг снукерыста стаў адлюстроўваць суму прызавых грошай, якія ён зарабіў на рэйтынгавых турнірах за апошнія два гады.

## Фармат турніру 
 у Шэфілдзе.]]
На чэмпіянаце свету 2018 прынялі ўдзел 144 гульцы, з якіх 128 — удзельнікі мэйн-тура і 16 — аматары. 128 удзельнікаў — гульцы з нумарамі пасеву з 17 па 144 пачалі турнір з першага кваліфікацыйнага раўнда ў фармаце матча на выбыванне (64 гульні), які праходзіў за 10 дзён да асноўнай стадыі. Пасля гэтага пераможцы гулялі паміж сабой у другім раўндзе (32 гульні) і ў заключным трэцім (16 гульняў). Пры гэтым пасеў чэмпіянату прадвызначаў немагчымасць сустрэчы гульцоў з нумарамі пасеву з 17 па 80 раней за другі кваліфікацыйны раўнд, гульцоў з нумарамі пасеву з 17 па 48 раней за трэці раўнд, а снукерысты з нумарамі пасеву з 17 па 32 увогуле не маглі патрапіць адзін на аднаго ў кваліфікацыі. Кваліфікацыя чэмпіянату свету ўпершыню з 2013 года праходзіла ў Англійскім інстытуце спорта ў Шэфілдзе, Англія. Такім чынам, у асноўную стадыю спаборніцтва свету выйшлі 16 гульцоў, якія далучыліся да 16 снукерыстаў з нумарамі пасеву з 1 па 16.

16 пераможцаў трэцяга кваліфікацыйнага раўнда і 16 гульцоў, якія трапілі на чэмпіянат без кваліфікацыі, гулялі ў асноўнай стадыі на выбыванне, пачынаючы з 1/16 фіналу, дзе члены дзвюх гэтых груп гулялі паміж сабой. Лёсаванне турніру прадвызначала немагчымасць сустрэчы гульцоў топ-16 раней за 1/8 фіналу, гульцоў топ-8 раней чвэрцьфіналаў, гульцоў з першай чацвёркі сеяных раней паўфіналу і двух першых сеяных раней фіналу чэмпіянату свету. Пяць раўндаў асноўнай стадыі праходзілі на працягу семнаццаці дзён на самай вядомай снукернай арэне ў свеце ў тэатры Крусібл у Шэфілдзе, Англія.

## Удзельнікі 
У асноўнай стадыі чэмпіянату свету 2018 прымалі ўдзел 16 гульцоў, якія мелі найвышэйшыя нумары пасеву, а таксама 16 снукерыстаў, якія перамаглі ў матчах трэцяга кваліфікацыйнага раўнда.

42-гадовы Роні О’Саліван прымаў удзел у 26-й асноўнай стадыі чэмпіянату свету запар, не прапусціўшы ніводнага турніру са свайго дэбютнага розыгрышу 1993 года. Такім чынам, ён скараціў адставанне ад рэкордных паказчыкаў Стывена Хендры (27 удзелаў у асноўнай стадыі запар) і Стыва Дэвіса (30 удзелаў у Крусібле ў кар'еры). У 24-ы раз запар у Крусібле гуляў 42-гадовы Джон Хігінс, які дэбютаваў у 1995 годзе.

У 2018 годзе ў Крусібл патрапілі 4 дэбютанты: Крыс Уэйклін (55), Цепчая Ун-Ну (58), Ліам Хайфілд (64) і Лю Хаацянь (68).

З усіх удзельнікаў максімальную колькасць чэмпіёнскіх тытулаў меў Роні О’Саліван (5 тытулаў: 2001, 2004, 2008, 2012, 2013) і ў выпадку чарговай перамогі мог зраўняцца са Стывам Дэвісам, які выйграў 6 чэмпіянатаў свету. Апроч О'Салівана чэмпіёнамі свету станавіліся яшчэ сем удзельнікаў турніру: Джон Хігінс (4 тытулы: 1998, 2007, 2009, 2011), Марк Сэлбі (3 тытулы: 2014, 2016, 2017), Марк Уільямс (2 тытулы: 2000, 2003), Сцюарт Бінэм (2015), Ніл Робертсан (2010), Грэм Дот (2006) і Шон Мёрфі (2005).

Самым узроставым удзельнікам асноўнай стадыі чэмпіянату свету 2018 года стаў 43-гадовы Джо Пэры. Марку Уільямсу падчас турніру таксама было 43 гады, а Джону Хігінсу, Роні О’Салівану і Роберту Мілкінсу — па 42. Самым маладым гульцом, які патрапіў на сусветнае спаборніцтва, стаў 20-гадовы Лю Хаацянь. Луку Брэсэлю падчас спаборніцтва было 23 гады, а Крысу Уэйкліну, Кайрэну Уілсану і Джэку Лісоўскі — па 26.

Ніжэй прадстаўлена табліца, якая дэманструе статыстыку выступленняў удзельнікаў спаборніцтва на ўсіх папярэдніх чэмпіянатах свету.

## Катыроўкі букмекераў 
21 красавіка, у дзень пачатку чэмпіянату свету афіцыйны спонсар турніру кампанія Betfred выставіла наступныя каэфіцыэнты на перамогу ўдзельнікаў ва ўсім чэмпіянаце.

## Асноўная сетка 
## Брэйкі, вышэйшыя за 50 ачкоў 
У 31 матчы чэмпіянату свету 2018 года снукерысты аформілі 84 соценныя брэйкі, што на 10 сэнчуры больш, чым у 2017 годзе. Колькасць серый, вышэйшых за 50 ачкоў, дасягнула 417 брэйкаў, што ў сярэднім азначае больш за 13 паўсоценных серый у матчы.

Лідарамі па колькасці соценных брэйкаў сталі фіналісты Марк Уільямс і Джон Хігінс з 11 і 10 серыямі адпаведна. Паўфіналісты Бары Хокінс і Кайрэн Уілсан аформілі 9 і 7 сэнчуры адпаведна. Чатыры найлепшыя гульцы чэмпіянату сталі лідарамі і паводле колькасці брэйкаў «50+»: Хігінс выканаў 53 серыі, Уільямс — 47, а Хокінс і Уілсан — 40 і 33 адпаведна. Прыз за найвышэйшы брэйк, зроблены ў асноўнай стадыі турніру, роўны £10000, атрымаў Джон Хігінс, які аформіў серыю ў 146 балаў у матчы другога раўнда супраць Джэка Лісоўскі.

Ніжэй прадстаўлены ўдзельнікі, упарадкаваныя па іх найвышэйшай серыі на турніры. Насупраць пералічаны ўсе соценныя і паўсоценныя брэйкі кожнага гульца.

## Крыніцы 
## Спасылкі 
* Чэмпіянат свету 2018 на Snooker.org 
* Статыстыка чэмпіянату свету 2018 на CueTracker.net 


Катэгорыя:2018 год у снукеры
Катэгорыя:Спорт у Англіі ў 2018 годзе
Катэгорыя:Снукерны сезон 2017/2018
Катэгорыя:Снукерныя турніры ў Англіі
Катэгорыя:2018 год у Шэфілдзе
Катэгорыя:Красавік 2018 года
Катэгорыя:Май 2018 года